
Strategidokument for Universitetet i Tromsø 2006-2010
Forslag til  strategidokument ble 04.10.06 sendt til Universitetets enheter, Studentstyret og tjenestemannsorganisasjonene med høringsfrist 03.11.06.

Det er mottatt høringsuttalelser fra:

Det humanistiske fakultet (Hum.fak)

Det juridiske fakultet (Jur.fak)

Det matematisk-naturvitenskapelige fakultet (MN.fak)

Det medisinske fakultet (Med.fak)

Det samfunnsvitenskapelige fakultet (SV-fak)

Norges fiskerihøgskole (NFH)

Tromsø Museum – Universitetsmuseet (TMU)

Senter for kvinne- og kjønnsforskning (Kvinnforsk)

Roald Amundsens senter for arktisk forskning (RASAF)

Senter for samiske studier (Sam.sent.)

Universitetets videre- og etterutdanning (U-vett)

Universitetsbiblioteket (UB)

Studentstyret – NSU (Stud.)

Uttalelsene og det utsendte forslag til strateginotat følger som vedlegg.

Det ble i høringsbrevet gjort oppmerksom på at dokument ikke er rettet inn mot den mulige nye  fusjonerte institusjonen. 

Tilbakemeldingene er gjennomgående positive til dokumentets form. Flere etterlyser tydeligere målformuleringer og prioriteringer. Gjennom forslag til presiseringer og avklaringer gir innspillene konstruktive bidrag til forbedringer. I tråd med styrets tidligere drøftinger er det vist tilbakeholdenhet med å øke antall resultatmål og handlingspunkt vesentlig.

Nedenfor gis det kommentarer til  noen hovedpunkt i tilbakemeldingene. Det vises for øvrig til høringsuttalelsene.

Planperioden har ikke tidligere eksplisitt vært fastsatt. I dokumentets resultatmål er det operert med fastsettelse av  mål som skal oppnås innen 2010. Det foreslås at dokumentet gis undertittel Strategidokument for Universitetet i Tromsø 2006 – 2010, i tråd med UBs kommentar. Det gir også en viss kontinuitet: det forrige strategidokumentet hadde tittelen Universitetet i Tromsø mot 2005.
Innledning. 

Flere enheter etterlyser en nærmere avklaring av begrepet ”nordområdene”. Med utgangspunkt i den geografiske avgrensing, åpner det seg et vidt spekter av forskningstema. Det vurderes ikke som hensiktsmessig i denne saken å gå spesifikt inn på disse. Det vises ellers til beskrivelsen av nordområdesatsingen i sak S 63-06.

Blant andre SV-fak problematiserer hvorvidt Universitetet bør kommunisere helhetlig og fremstå som én organisasjon. Det er i forslaget fastholdt Universitetet i noen overordnede sammenhenger bør gjøre det, på samme tid som mangfoldet reflekteres.

Visjonen. U-vett foreslår en ny visjonsformulering: Universitetet i Tromsø skal være en internasjonalt ledende skaper og formidler av kunnskap om og  for nordområdene. Universitetsdirektøren er åpen for at denne formuleringen benyttes, men ser heller ikke at den representerer noe særmerkt nytt i forhold til det opprinnelige forslaget.

Verdigrunnlaget. Sv-fak foreslår at henvisningen til Odinsmyten/universitetssymbolet utgår. Formuleringen i strategidokumentet er gjort med støtte i artikkel fra forslagstiller Narve Bjørgo om motivet, se vedlegg 15. Sammenholdt med annen merknad fra SV-fak til språkformen er universitetsdirektøren kommet til at avsnittet strykes.

Kvinnforsk foreslår at Menneskeverd tilføyes i verdigrunnlaget. Den foreslåtte teksten fra Kvinnforsk går imidlertid mest på likestilling. Universitetsdirektøren foreslår at  Likestilling tilføyes, med utgangspunkt i forslaget fra Kvinnforsk. Det er flere forslag om mål og handlinger koblet til likestilling under de enkelte virksomhetsområdene. Etter universitetsdirektørens oppfatning er det mer hensiktsmessig å ta inn den overordnede formuleringen og se de øvrige forslagene i forhold til det detaljeringsnivå som ellers er valgt.

Faglige prioriteringer. I samsvar med flere påpekninger er avsnittet om fusjonsprosessen flyttet til Organsisasjonen…., s 10. 

Forskning. Det er tatt inn et avsnitt om forskningsetikk, med resultatmål og handling. UBs forslag om publisering er innarbeidet, med resultatmål og handlinger. TMUs forslag om de vitenskapelige samlinger er tatt inn under status og utfordringer.

Utdanning. Rekrutteringen til realfagene nevnes særskilt, jfr MN-fak. Forslag fra Jur.fak om tilgjengelighet og læringsmiljø er innarbeidet. I tråd med forslag fra SV-fak og TMU er ansvaret for den kvenske befolkningen tatt med. U-vetts forslag om tilbud til eksterne aktører innarbeides.

Forskningskommunikasjon og samhandling med samfunnet. U-vetts kommentar til forslaget om å etablere eget forum for å styrke kommunikasjonen med nærings- og samfunnsliv tas til følge og erstattes med formulering om bedre koordinering og utnytting av eksisterende fora og organer. UBs forslag om digital tilgjengelighet til forskningspublikasjoner innarbeides.

Organisasjonen, ledelsen, medarbeiderne og de materielle ressursen. Etter forslag fra Kvinnforsk er ledelsen tatt inn i headingen og formulering om organisasjonskultur og arbeidsmiljø som er inkluderende og rettferdig for begge kjønn, er tatt inn i hovedmålet. Forslag fra Med.fak om mottak og integrering av nyansatte og organisasjonsutvikling som integrert del av den løpende virksomheten er innarbeidet.
Innstilling til vedtak:

Styret slutter seg til Strategidokument for Universitetet i Tromsø 2006 – 2010, Universitetet i nord,  med de endringer som følger av styrets drøfting.
Tromsø, 16.11.2006
	Lasse Lønnum
	

	universitetsdirektør
	

	
	Jan Larsen

	
	ass. universitetsdirektør

